ลุยเปิดสาขาแบงก์ในเซเว่น
ซีไอเอ็มบีรุกบริการธุรกรรมรับฝาก โอนเงิน ปล่อยกู้ลูกค้า
29 ต.ค. 2565

ซีไอเอ็มบีรุกบริการธุรกรรมรับฝาก โอนเงิน ปล่อยกู้ลูกค้า
ซีไอเอ็มบี ไทย ผุดสาขาในเซเว่น อีเลฟเว่น เป็นแบงก์แรกในไทย ลดต้นทุนตั้งสาขาใหญ่ 
นายอดิศร เสริมชัยวงศ์ รองกรรมการผู้จัดการใหญ่สายธุรกิจรายย่อย ธนาคารซีไอเอ็มบี ไทย เปิดเผยว่าธนาคารเปิดสาขาย่อยสีตบุตรภายในร้านเซเว่น อีเลฟเว่น สาขาสีตบุตร 2 ซึ่งนับเป็นครั้งแรกในระบบธนาคารพาณิชย์ไทยที่เข้าไปเปิดสาขาในร้านสะดวกซื้อ
ทั้งนี้ สาขาย่อยดังกล่าวเปิดทำการในเวลา 10.30-19.30 น. มีพนักงานประจำ 1 คน ให้บริการเปิดบัญชีฝากเงินสดไม่เกิน 3 หมื่นบาท โอนเงินระหว่างประเทศ รับซื้อเงินตราต่างประเทศไม่เกิน 3 หมื่นบาท  บริการสมัครและอนุมัติสินเชื่อรายบุคคลและบัตรเครดิต และบริการสมัครและรับส่งเอกสารสินเชื่อรถยนต์ของบริษัท เซ็นเตอร์ ออโต้ ลีส แต่จะไม่มีบริการถอนเงินและชำระค่าสินค้าและบริการ
นายอดิศร กล่าวว่า แนวคิดดังกล่าวเป็นการตอบโจทย์เพิ่มช่องทางการเข้าถึงธนาคารที่สะดวกรวดเร็วและง่าย โดยเริ่มทดลองสาขาแรกก่อนเพื่อหยั่งเสียงตอบรับ ซึ่งวัดจากยอดขอสินเชื่อ หากมีคำขอเดือนละ 30-40 ราย ก็ถือว่าประสบความสำเร็จพร้อมที่จะขยายสาขาในรูปแบบดังกล่าวเพิ่มอีก 20-30 แห่งในปี 2560
อย่างไรก็ตาม การจะเปิดสาขาแต่ละแห่งนั้นจะต้องแจ้งธนาคารแห่งประเทศไทย (ธปท.) ซึ่ง ธปท.ค่อนข้างให้ความใส่ใจ เพราะเป็นเรื่องใหม่ซึ่งจะต้องให้ความสำคัญและต้องดูแลผู้บริโภคและไม่ให้กระทบกับความมั่นคงระบบการเงิน  ซึ่งธนาคารจะมีระบบการดูแลความปลอดภัย โดยจะไม่เก็บเงินไว้ในสาขามาก  รวมถึงการจะรับธุรกรรมไม่เกิน 3 หมื่นบาท/รายการ และมีการขนเงินออกทุกวัน 
อย่างไรก็ดี ในช่วงที่จำนวนสาขาลดลง การเปิดสาขาย่อยลักษณะดังกล่าวเป็นทางเลือกที่ดี เพราะมีต้นทุนต่ำไม่ถึง 10% ของสาขาเต็มรูปแบบที่ปัจจุบันต้นทุนดำเนินงานต่อสาขาเฉลี่ย 5-15 ล้านบาท/ปี โดยธนาคารเลือกเปิดสาขารูปแบบนี้ในทำเลที่คนหนาแน่น ร้านเซเว่น อีเลฟเว่น ต้องมีพื้นที่ใหญ่ประมาณ 150-200 ตารางเมตร  
“ขอชี้แจงว่าธนาคารเช่าพื้นที่ของเซเว่น อีเลฟเว่น ในการเปิดสาขาย่อยเท่านั้น ไม่เกี่ยวกับข่าวลือซื้อขายแบงก์กัน และข้อสัญญาไม่ได้ผูกมัดว่าจะต้องทำกับเราเจ้าเดียว แบงก์อื่นสามารถทำแบบเดียวกันได้” นายอดิศร กล่าว
สำหรับกลยุทธ์เครือข่ายสาขาในปี 2560 จะปรับปรุงสาขาเต็มรูปแบบเป็นพื้นที่สำหรับให้คำปรึกษาด้านการออมการลงทุน รองรับลูกค้ารายย่อยระดับบนส่วนสาขาที่ลูกค้าน้อยจะควบรวมกับสาขาใกล้เคียงเข้าด้วยกัน ซึ่งในช่วง 2-3 ปีที่ผ่านมา สาขาของธนาคารลดลงจาก 160 แห่ง เหลือ 90-91 แห่งในปัจจุบัน โดยการพิจารณาปิดสาขาดูจากความคุ้มค่าความสะดวกให้บริการและการตอบรับจากลูกค้า ไม่ได้มุ่งเน้นเรื่องลดต้นทุน
นายอดิศร กล่าวว่า แผนธุรกิจลูกค้ารายย่อยในปี 2560 ตั้งเป้าสินเชื่อรายย่อยขยายตัว 13-15% ซึ่งเป็นอัตราการเติบโตที่ดีขึ้นกว่าปีนี้ เนื่องจากมองว่าเศรษฐกิจไทยจะฟื้นตัวดีขึ้นอย่างต่อเนื่อง ส่งผลให้เกิดการจ้างงานที่ดีขึ้น นอกจากนี้ตั้งเป้าหมายเงินฝากมีอัตราเติบโตใกล้เคียงกันที่ระดับ 10 ถึง 13% เน้นเงินฝากออมทรัพย์ หรือเงินฝากระยะสั้น ส่วนหนี้ที่ไม่ก่อให้เกิดรายได้ (เอ็นพีแอล) รายย่อยตั้งเป้าควบคุมไม่เกิน 3% เท่ากับปีนี้